Video: Eben Etzebeth se verloofde sing volkslied vir sy 100ste wedstrydEben Etzebeth kon sy 100ste wedstryd vir Suid-Afrika met ’n reeksoorwinning teen Wallis vier. Foto: Hansie Linde. Die rugbyskare op die rugbystadion in Kaapstad se harte was Saterdag geroer toe Eben Etzebeth se verloofde die volkslied vir sy 100ste wedstryd gesing het. Hoewel dit reeds ŉ spesiale oomblik vir Etzebeth was om vir sy 100ste wedstryd in sy Springboktrui op die veld te draf, was dit die kersie op die koek toe dié Springbokslot se verloofde, Anlia van Rensburg, in haar beigekleurige rok op die veld met ŉ mikrofoon verskyn het. Dit was ŉ hoendervleis-oomblik toe hierdie bekende sangeres en Getroud met rugby-aktrise met haar sterk stem die stadion gevul en Etzebeth natuurlik breëbors saamgesing het. Etzebeth en Van Rensburg het in Maart vanjaar verloof geraak. Etzebeth is die sewende Springbok wat 100 toetswedstryde vir sy land uitgedraf het, en hy het ŉ massiewe vertoning gelewer om sy span te help om Wallis met 30-14 te wen. Die Springbokke het met hierdie wedstryd die reeks ook met 2-1 beklink. Die skare van sowat 51 000 mense het in die tweede helfte van die wedstryd vir Etzebeth ŉ staande toejuiging gegee terwyl diegene op die Bok-bank hom omhels het.